# Venäjä / Lautamiesjärjestelmä Venäjän oikeuslaitoksessa, kieltäytyminen lautamiestoiminnasta ja mahdolliset seuraamukset

Russia / Jurors in Russian judiciary, refusing to fulfil the duty of a juror and potential sanctions

**Kysymykset**

**1. Tiivis kuvaus lautamiesjärjestelmästä, erityisesti siviili- ja sotilasasioita käsittelevissä tuomioistuimissa.
2. Miten henkilöt valitaan lautamiesehdokaslistalle? Miten henkilöt valitaan ehdokaslistalta varsinaiseksi lautamieheksi? Onko ehdokaslistalta poistaminen mahdollista? Onko ehdokaslistalta poistumisesta raportoitu koituneen kansalaiselle mitään seuraamuksia tai oikeudenloukkauksia?
3. Onko lautamieheksi valitulla henkilöllä mahdollisuutta kieltäytyä tehtävästä? Millaisia rikosoikeudellisia tai hallinnollisia seuraamuksia kieltäytymisestä voi seurata?
4. Onko lautamiehen tehtävästä kieltäytyneisiin raportoitu kohdistuneen muita oikeudenloukkauksia?
5. Onko Ukrainan sodan alkamisen jälkeen raportoitu asenneilmapiirin kiristymistä esimerkiksi lautamiestehtävästä kieltäytymiseen tai ehdokaslistalta poistoon liittyen?**

***Questions***

**1. Brief description of jurors in Russian judiciary, especially in courts processing civil and military cases.
2. How jurors are selected to the list of juror candidates? How the actual jurors are chosen among the candidates? Is it possible for citizen to be removed from the list of juror candidates? Have the citizens, who are removed from the list of candidates, experienced any consequences or infringements?
3. Do jurors have the right to refuse the given duty? What are the possible administrative or criminal sanctions from the refusal?
4. Have citizens experienced some other infringements solely for refusing the juror’s duty?
5. Has the war in Ukraine worsened the situation of citizens who have refused the juror’s duty, or of those who have requested to be removed from the list of candidates?**

1. **Tiivis kuvaus lautamiesjärjestelmästä, erityisesti siviili- ja sotilasasioita käsittelevissä tuomioistuimissa.**

**Lautamiesjärjestelmä venäläisissä tuomioistuimissa**

Lautamiestoiminnasta säätävän federaatiolain 2 §:n mukaan oikeusistunnossa lautamiehenä toimiminen on kansalaisvelvollisuus. Tinkoff Journal -sivustolla kirjoittavan juristin mukaan kansalaisvelvollisuus ei kuitenkaan ole lakiin kirjattu velvollisuus, vaan se perustuu kansalaisen moraaliseen vastuuseen. Kansalaisvelvollisuuden täyttämättä jättämisestä ei koidu mitään seuraamuksia.[[1]](#footnote-1) Lautamiehet voivat osallistua ensimmäisen oikeusasteen tuomioistuimissa käsiteltävien rikosasioiden käsittelyihin.[[2]](#footnote-2) Lautamiehiltä ei vaadita juridista koulutusta, vaan he toimivat oikeuskäsittelyssä tuomareiden niin kutsuttuina maallikkoedustajina. Jokainen lautamies vannoo valan, jossa hän lupaa arvioida oikeudenkäsittelyä rehellisesti ja puolueettomasti.[[3]](#footnote-3) Lain mukaan lautamiehille maksetaan toimesta palkkio ja tehtävän hoitamisen vuoksi heille mahdollisesti koituneet matkakulut katetaan (11 §).[[4]](#footnote-4) Rikosasioiden oikeudenkäyntiprosessia säätelevän federaatiolain 7. luvun kohdassa 42 säädetään tarkemmin niistä oikeudenistunnoista, joissa lautamiehet voivat olla osallisina.[[5]](#footnote-5)

Lautamiesten osallisuudesta tuomioistuinkäsittelyihin säätävän federaatiolain mukaan lautamiehet osallistuvat rikosasioiden käsittelyyn Venäjän federaation korkeimmassa oikeudessa, tasavaltojen korkeimmissa oikeuksissa, piiri- ja aluetason tuomioistuimissa, federaatiotasolla merkittävien kaupunkien, autonomisten alueiden ja autonomisten piirikuntien tuomioistuomissa, piirioikeuksissa, sekä federaatiopiiritason (laivaston) sotatuomioistuimissa ja varuskuntatuomioistuimissa, pois lukien Venäjän federaation rajojen ulkopuolella sijaitsevat sotatuomioistuimet (1 §).[[6]](#footnote-6) Tinkoff Journal -sivustolla kesällä 2022 julkaistussa artikkelissa juristi Ljudmila Petkiljova toteaa, etteivät lautamiehet osallistu siviiliasioita ja hallinnollisia asioita käsitteleviin oikeudenistuntoihin.[[7]](#footnote-7) Julkisissa lähteissä on esitetty, että lautamiesten käyttöä tuomioistuimissa haluttaisiin laajentaa siviilioikeustapausten käsittelyyn.[[8]](#footnote-8)

Venäjän lautamiesjärjestelmä uudistettiin 1.6.2018. Uudistuksen myötä lautamiehet saavat nykyään osallistua myös kaupunkien tuomioistuinten (ven. городской суд; transl. gorodskoi sud) ja piirioikeuksien (ven. районный суд; transl. rajonnyi sud) oikeusistuntoihin. Aiemmin lautamiehiä käytettiin vain aluetuomioistuimissa (ven. областный суд; transl. oblastnyi sud). Uudistuksen myötä myös lautamiesten läsnäolon sallivissa istunnoissa käsiteltyjen eri rikosperusteiden määrää nostettiin muutamasta pariin tusinaan.[[9]](#footnote-9)

**Lautamiehet sotilastuomioistuimissa**

Kuten edellä todettu, lautamiehet osallistuvat rikosasioiden käsittelyyn myös federaatiopiiritason (laivaston) sotatuomioistuimissa (ven. Окружной (флотский) военный суд; transl. Okružnoi (flotski) vojennyi sud) sekä varuskuntatuomioistuimissa (ven. Гарнизонный военный суд; transl. Garnisonnyi vojennyi sud).[[10]](#footnote-10) Federaatiopiiritason (laivaston) sotatuomioistuimet toimivat yhden tai useamman federaatiosubjektin muodostamilla alueilla, joilla toimii maan asevoimien, muiden sotilaallisten joukkojen tai sotilaallisten ryhmittymien yksiköitä tai organisaatioita. Federaatiopiiritason (laivaston) sotatuomioistuin koostuu puheenjohtajasta ja hänen sijaisestaan sekä tuomareista. Varuskuntatuomioistuin toimii niillä alueilla, joilla on yksi tai useampi varuskunta.[[11]](#footnote-11)

Lain mukaan federaatiopiiritason (laivaston) sotatuomioistuimissa käsitellään ensimmäisen oikeusasteen siviiliasioita ja hallinnollisia asioita, joissa on kyseessä valtionsalaisuus, sekä kyseisen sotatuomioistuimen vastuualueelle kuuluvia rikosasioita. Lisäksi ne käsittelevät muun muassa hallinnollisia korvausvaatimuksia tapauksissa, joissa kohtuullinen käsittelyaikavelvoite ei ole täyttynyt.[[12]](#footnote-12) Varuskuntatuomioistuimissa käsitellään hallinnollisia ja rikosoikeudellisia asioita sekä sotilaiden ja varusmieskutsuntoihin velvoitettujen kansalaisten vakavia kurinpidollisia rikkeitä, joista voidaan määrätä kurinpidollinen aresti. Ne käsittelevät myös jo aiemmin tekemiään lainvoiman saaneita päätöksiä, joissa on esitetty uutta näyttöä, sekä ratkaisevat muita lain velvoittamia tapauksia.[[13]](#footnote-13)

Oikeusteemoihin keskittyvän Pravo.ru-sivuston jo kesällä 2016 tekemässä julkaisussa todetaan, että presidentti Putin allekirjoitti sotatuomioistuinten kokoonpanosta säätävään lakiin muutoksen, joka tuli voimaan 1.6.2018. Muutoksen myötä lautamiehet voivat osallistua sotatuomioistuinten käsittelyihin laissa määrätyin ehdoin.[[14]](#footnote-14) Sotatuomioistuinten toimintaa säätelevässä laissa todetaan, että federaatiopiiritason (laivaston) sotatuomioistuimissa ja varuskuntatuomioistuimissa käsiteltävien siviiliasioiden ja hallinnollisten asioiden käsittelyyn osallistuu yksi tai enintään kolme tuomaria. Samaisissa tuomioistuimissa käsiteltävien rikosasioiden käsittelyyn voivat osallistua 1–3 tuomarin lisäksi myös lautamiehet (15 § ja 23 §).[[15]](#footnote-15) Lautamiestoimintaa säätelevän lain mukaan federaatiopiiritason (laivaston) sotatuomioistuinten ja varuskuntatuomioistuinten rikosasioiden käsittelyihin osallistuvat lautamiesehdokkaat valitaan sattumanvaraisesti asiasta vastaavan tuomioistuimen lautamiesehdokaslistalta ja lautamiesehdokkaiden varalistalta (9.1 §).[[16]](#footnote-16)

Eri asteen tuomioistuinten kokoonpanosta säädetään rikosasioiden oikeudenkäyntiprosessia säätelevässä laissa (30 §). Laissa todetaan, että ensimmäisen oikeusasteen tuomioistuimista muun muassa federaatiopiiritason (laivaston) sotatuomioistuimissa laissa jo ennalta määritellyin rikosperustein pidettävissä istunnoissa on mukana tuomari ja kahdeksasta henkilöstä koostuva lautamieskokoonpano (30 § mom. 2.2), ja varuskuntatuomioistuimissa laissa jo ennalta määritellyin rikosperustein pidettävissä istunnoissa on mukana tuomari ja kuudesta henkilöstä koostuva lautamieskokoonpano (30 § mom. 2.2.1).[[17]](#footnote-17)

1. **Miten henkilöt valitaan lautamiesehdokaslistalle? Miten lautamiehet valitaan ehdokaslistalta? Onko ehdokaslistalta poistaminen mahdollista? Onko ehdokaslistalta poistumisesta raportoitu koituneen kansalaiselle mitään seuraamuksia tai oikeudenloukkauksia?**

Lautamieheksi ei voi päästä omasta tahdostaan, vaan kansalaisen päätyminen lautamiesehdokaslistalle perustuu puhtaasti sattumaan. Lautamiesehdokaslistat muodostetaan Vaalit-nimisen (ven. Выборы; transl. Vybory) valtion ylläpitämän tietojärjestelmän avulla. Vaalit-järjestelmässä on kansanäänestyksissä äänioikeutettujen henkilöiden tiedot, eli sama tietojärjestelmä on käytössä myös valtiohallinnon vaaleissa. Lainsäädäntö sallii käyttää tätä järjestelmää myös lautamiesehdokaslistan luomiseen. Järjestelmä valitsee tietystä kaupungista kutsuttavat lautamiehet sattumanvaraisesti.[[18]](#footnote-18) Järjestelmän valittua lautamiehet sattumanvaraisesti heidät lisätään lautamiesehdokaslistaan. Tämän jälkeen heidät voidaan kutsua rikosasian oikeudenkäyntiin lautamiehiksi. Lautamiehille ja lautamiesehdokkaille annetuista vaatimuksista säädetään lautamieskäsittelyä koskevan federaatiolain kohdassa 3.[[19]](#footnote-19) Lautamiesehdokaslistoja on käytännössä kaksi, varsinainen ehdokaslista sekä varaehdokaslista.[[20]](#footnote-20) Lautamiesehdokaslistalla ollaan neljä vuotta. Neljän vuoden kuluttua ensimmäisen jakson päättymisestä henkilö voidaan lisätä ehdokaslistalle vielä toisen kerran.[[21]](#footnote-21)

Lautamiestoiminnasta säätävän federaatiolain 5 §:ssä esitetään ne aikarajat ja toimintatavat, joiden pohjalta tuomioistuinten on järjestettävä lautamieskokoonpano sekä lautamieskokoonpanon varajäsenet. Lisäksi siinä säädetään lautamiesehdokaslistoilla olevien lukumäärän määräytymisestä eri perustein pidettävissä oikeudenistunnoissa. Laissa todetaan, että mikäli tuomioistuimen tietyn maantieteellisen toimialueen lautamiesehdokaslista on riittämätön, niin alueita voidaan yhdistää lautamiesvalintaprosessin osalta.[[22]](#footnote-22) Lisäksi federaatiotasolla merkittävissä kaupungeissa, Moskovassa, Pietarissa ja Krimin laittomalla alueliitoksella sijaitsevassa Sevastopolissa, lautamiesehdokaslistan laatimiseen on laissa esitetty tiettyjä eroavaisuuksia, esimerkiksi vastuu ehdokaslistan laatimisesta voidaan hajauttaa kaupunginhallinnon sisällä toimeenpanosta vastaaville viranomaisille (5.1 §).[[23]](#footnote-23)

Lautamiesehdokaslistalle ja lautamiesehdokkaiden varalistalle päätyneitä kansalaisia tiedotetaan valinnasta, minkä jälkeen kansalaisella on 2 viikkoa aikaa tutustua tiedotteessa esitettyihin ehtoihin. Lautamies- ja lautamiesehdokasjärjestelmän toimintaa säätelevän federaatiolain 5 §:n mom. 11 todetaan, että kansalaisella on oikeus kääntyä vastuussa olevan viranomaisen puoleen, mikäli hänet on perusteettomasti lisätty lautamiesehdokaslistalle, tai mikäli kansalainen haluaa laissa mainituin perustelluin syin pois listalta, tai jos hän haluaa korjata ehdokaslistalla esitettyjä henkilötietoja. Lain mukaisesti toimitetut kirjalliset hakemukset ratkaistaan viiden päivän sisällä. Päätöksistä voi valittaa hallintolaissa määrätyllä tavalla. Vastuuviranomaisten on tarkastettava lautamiesehdokaslista vähintään vuosittain ja poistaa niiltä kansalaiset, jotka ovat menettäneet oikeutensa toimia lautamiehenä sekä lisätä ne henkilöt, jotka ovat tullee listalle valituksi. Lautamiesehdokaslistalla ja lautamiesehdokkaiden varalistalla olevien henkilöiden etu-, suku- ja isännimi julkaistaan alueellisissa joukkotiedotusvälineissä.[[24]](#footnote-24)

Esimerkiksi Ufan sähköinen kaupunkilehti esittelee kesäkuussa 2019 tekemässään julkaisussa lautamiesehdokaslistalle ja varaehdokaslistalle vuosille 2019–2023 valitut henkilöt. Varsinaisella ehdokaslistalla on 350 henkilöä ja varaehdokaslistalla 80. Valittujen henkilöiden nimitiedot, sukupuoli, syntymäaika ja tarkat osoitetiedot ovat listalla näkyvissä. Lautamiesehdokkaat ja varaehdokkaat ovat käytettävissä keskisen federaatiopiiritason sotatuomioistuimissa ja varuskuntatuomioistuimessa Baškortostanin tasavallan alueella.[[25]](#footnote-25) Moskovan alueella sijaitsevan Kotelnikin hallinnon sivuilla on julkaistu lista vuosille 2022–2025 Reutovskin varuskuntatuomioistuimen istuntoihin käytettävistä lautamiesehdokkaista. Listalla on 260 henkilöä ja heistä mainitaan ainoastaan nimitiedot.[[26]](#footnote-26) Krimin laittoman alueliitoksen hallinnon sivustolla on julkaistu vuosille 2022–2026 lautamiesehdokaslista ja varajäsenlista. Lautamiesehdokaslistalla on 2 000 ja varajäsenlistalla 283 henkilöä. Listoilla mainitaan valittujen nimitiedot.[[27]](#footnote-27)

Ennen varsinaisen lautamiestoimen alkamista kansalaisen tulee vastaanottaa kaksi kirjettä. Ensimmäisessä kirjeessä henkilöä tiedotetaan hänen valinnastaan lautamiesehdokaslistalle, ja toisessa tuomioistuin kutsuu ehdokaslistalla olevan henkilön virallisesti istuntoonsa lautamieheksi. Kirjeisiin ei vaadita vastausta. Tinkoff Journal -sivustolla esitetään malliasiakirja lautamiesehdokaslistalle valitulle henkilölle toimitettavasta tiedotteesta sekä tuomioistuimen varsinaisesta kutsusta. Tiedotteen ja kutsun ulkoasu tai muotoilu eivät ole standardisoituja. Malliasiakirjassa ilmoitetaan, että lautamiehenä toimiminen on kansalaisvelvollisuus ja yhteiskunnan hyväksi tehty kunnia-asia. Kansalaiselle ensin saapuvassa tiedotteessa saajaa ohjeistetaan ilmoittamaan kirjallisesti, mikäli hän on estynyt toimimaan lautamiehenä. Järjestyksessään toisessa, varsinaisessa tuomioistuimen kutsussa saapua tiettyyn istuntoon sen saajaa ohjeistetaan ilmoittamaan välittömästi puhelimitse, mikäli hänellä on perusteltu syy olla saapumatta kutsussa esitettyyn oikeudenistuntoon. Tiedotteena saapuvan ensimmäisen yhteydenoton saaminen ei automaattisesti tarkoita, että henkilö kutsutaan lautamieheksi, vaan että häntä voidaan tarvittaessa harkita lautamiehen tehtävään.[[28]](#footnote-28)

Maaliskuussa 2020 Pravo.ru-sivuston tekemässä julkaisussa tuomarit ja juristit toteavat, että lautamiesjärjestelmä vaatisi muutoksia, ja että tällä hetkellä lautamieskäytännön yksi suurimmista haasteista on saada lautamiehiä oikeusistuntoihin lautamiesehdokkaille lähetetyistä kutsuista huolimatta. Tuomioistuin saattaa kutsua 300 ehdokasta ja paikalle saapuu 20. Kansalaisilla on eri syitä olla saapumatta, mutta yksi keskeisin syy on oikeuskäsittelyjen pitkät käsittelyajat, sillä lautamiesten on osallistuttava tapauksen käsittelyn jokaiseen istuntoon.[[29]](#footnote-29) Laissa ei määritellä kuinka monelle lautamiesehdokaslistalla olevalle henkilölle kutsu saapua oikeudenkäyntiin lautamieheksi lähetetään, vaan asia on tuomioistuimen päätettävissä. Yleisesti ottaen esimerkiksi kansallisina juhlapäivinä järjestettäviin oikeudenistuntoihin on hankalampi saada kokoon tarvittava määrä lautamiehiä. Mikäli tuomioistuin ei saa kokoon tarvittavaa määrää lautamiehiä, se lähettää kutsuja aina vaan uudelleen ja uudelleen, kunnes riittävä lautamieskollegio saadaan kokoon.[[30]](#footnote-30)

Lain mukaan kansalainen voidaan kutsua lautamieheksi kerran vuodessa, yhteensä 10 työpäivän ajaksi. Päivät voidaan jakaa ajallisesti eri ajankohtiin esimerkiksi eri kuukausille. Mikäli rikosoikeudenkäynti vaatii, voi lautamiehen työ kestää yli 10 työpäivää, kuten esimerkiksi oppositiopoliitikko Boris Nemtsovin surmaa käsittelevässä, yhteensä 10 kuukautta kestäneessä oikeudenkäynnissä kävi. Lautamiehet osallistuivat yhteensä 82 istuntoon.[[31]](#footnote-31)

Käytetyssä lähdeaineistossa ei ole mainintoja lautamiesehdokaslistalta poistetuista henkilöistä tai heihin listalta poistamisen jälkeen mahdollisesti kohdistuneesta uhasta.

**3. Onko lautamieheksi valitulla henkilöllä mahdollisuutta kieltäytyä tehtävästä? Millaisia rikosoikeudellisia tai hallinnollisia seuraamuksia kieltäytymisestä voi seurata?**

Lautamiehenä ei voi toimia alle 25 vuotias, selvittämättömiä rikosrekisterimerkintöjä omaava, toimintakyvytön tai päihderiippuvuushoitolassa tai neuropsykologisessa hoitolaitoksessa oleva, rikosasiassa syytettynä oleva eikä venäjän kieltä osaamaton henkilö.[[32]](#footnote-32) Rikosasioiden oikeudenkäyntiprosessia säätelevän lain mukaan oikeuskäsittelyyn osallistuvalla lautamiehellä on oikeus esittää syy mahdolliselle esteelle lautamiehen velvollisuuksien hoitamiseen ja ilmoittaa tehtävästä luopumisesta (328 §:n mom. 4).[[33]](#footnote-33)

Eri sivustoilla aihetta kommentoivat juristit toteavat, että lautamieheksi kutsuttu voi ilmoittaa itsensä esteelliseksi siinä vaiheessa, kun tuomioistuin on muodostamassa lautamieskollegiota. Tässä tilaisuudessa lautamieheksi kutsutuille kerrotaan prosessin kulku sekä kysytään mahdollisia esteitä lautamiehenä toimimiselle. Lautamieheksi valitun tulee ilmoittaa jääviytensä asiasta vastaavalle tuomarille joko suullisesti tai kirjallisesti.[[34]](#footnote-34) Rikosasioiden oikeudenkäyntiprosessia säätelevässä laissa (326 §:n mom. 7) todetaan, että asiasta vastaavalla tuomarilla on oikeus jättää lautamieskokoonpanon ulkopuolelle henkilö,

- joka on yli 60-vuotias;

- jolla on huollettavana alle 3-vuotias lapsi;

- jolle poissaolo varsinaisesta työpaikasta lautamiesvelvollisuuden vuoksi aiheuttaisi haittaa valtiolle tai yhteiskunnan yhteiselle edulle;

- jolle oikeusprosessiin osallistuminen olisi vastoin hänen uskonnollista vakaumustaan.

- jolla on jokin muu perusteltu syy olla osallistumatta oikeudenistuntoon.[[35]](#footnote-35)

Tinkoff Journal -sivuston helmikuussa 2023 tekemässä julkaisussa todetaan, että uskonnollisiin syihin vetoaminen on kansalaisen kannalta varmin hyväksyttävä syy lautamiehenä toimimisesta kieltäytymiselle.[[36]](#footnote-36)

Vaikka kansalainen täyttäisi kaikki lautamiehelle annetut lain velvoittamat vaatimukset ja hänet on lisätty lautamiesehdokaslistalle, niin lain mukaan lautamiesvelvollisuudesta voi siitä huolimatta perustellusta syystä kieltäytyä. Esimerkiksi valtionhallinnon virkamiehet, sotilaat, notaarit, lakimiehet, papit, yli 65-vuotiaat sekä henkilöt, jotka eivät voi lääkärintodistuksella osoitetuilla terveyssyillä täyttää lautamiesvelvollisuuttaan, poistetaan lautamiesehdokaslistalta.[[37]](#footnote-37)

Mikäli lautamieheksi valittu henkilö jättää saapumatta oikeudenistuntoon ilman pätevää syytä, tai hän ei täytä rikosasioiden oikeudenkäyntiprosessia säätelevässä laissa määrättyjä velvollisuuksia tai hän rikkoo oikeudenkäynnille asetettuja sääntöjä, niin hänelle voidaan määrätä enintään 2 500 ruplan (noin 30 euron) sakkorangaistus (117 § ja 333 § mom. 3). Tinkoff Journal -sivustolla helmikuussa 2023 tehdyssä julkaisussa todetaan, että lautamieheksi kutsuttu henkilö voi yksinkertaisesti vain jättää saapumatta oikeudenistuntoon, eikä siitä koidu mitään sen kummempaa. Vaikka rikosasioiden oikeudenkäyntiprosessia säätelevän lain mukaan lautamiehelle voidaan langettaa 2 500 ruplan sakko oikeudenistuntoon saapumatta jättämisestä, niin oikeudenistuntoon saapumatta jättänyt lautamies on periaatteessa vasta lautamiesehdokas, eikä laissa määritellä mitään seuraamuksia lautamiesehdokkaille. [[38]](#footnote-38) Käytetyssä lähdeaineistossa ei ole mainintoja lautamiestoimesta kieltäytyneille kansalaisille langetetuista sakkorangaistuksista tai muista sanktioista.

Tinkoff Journal -sivuston helmikuussa 2022 tekemässä julkaisussa todetaan, että vaikka perusteltuja olosuhteita esteellisyydelle ei olisikaan, niin kansalainen voi yksinkertaisesti jättää tuomioistuimen kutsut lautamiesvalinnastaan huomioimatta ja jättää saapumatta istuntoon. Tuomioistuin lähettää kutsuja muille lautamiesehdokaslistalla oleville niin kauan, kunnes istuntoa varten tarvittavaan kokoonpanoon saadaan tarvittava määrä lautamiehiä. Valtio ei voi pakottaa kansalaista lautamiestehtävään eikä asettaa kansalaista syytteeseen tehtävästä kieltäytymisestä. Kansalainen siis itse päättää täyttääkö hän lautamiesvelvollisuutensa vai ei.[[39]](#footnote-39)

Lain mukaan oikeuskäsittelyn aikana lautamiesten puolueettomuutta ja objektiivisuutta suojellaan mahdollisilta vaikuttamisyrityksiltä ja painostukselta samoin ehdoin kuin oikeuden tuomareita. Mikäli lautamieheen kohdistuvasta uhasta on epäilystä, niin lautamiehenä toimiva voi esimerkiksi sonnustautua todellisen ulkonäkönsä peittävään valeasuun, hänelle voidaan määrätä turvaksi erillinen vartija tai hänet voidaan siirtää väliaikaisesti toiseen asuinpaikkaan. Lisäksi lautamiehen velvollisuuksia hoitavan henkilön varsinaisen työpaikan on sallittava tämän kansalaisvelvollisuuden hoitaminen ilman, että se vaikuttaa esimerkiksi hänen varsinaisen työpaikan säilymiseen tai palkkatuloihin.[[40]](#footnote-40)

Useassa eri lähteessä todetaan, ettei lautamiestoiminnasta kieltäytyminen tai oikeudenistuntoon saapumatta jättäminen aiheuta kansalaiselle seuraamuksia. Venäläisen Argumenty i fakty -päivälehden huhtikuussa 2022 tekemässä julkaisussa todetaan, että lautamiehenä toimiminen on kansalaisen kunnia-asia, ei velvollisuus, joten tuomioistuimen käsittelyyn saapumatta jättämisestä ei ole säädetty laissa mitään rangaistusta. Krasnojarskin aluepiirin virallisella sivustolla toukokuussa 2022 julkaistussa tietoiskussa alueen syyttäjä toteaa, että mikäli lautamieheksi kutsuttu kansalainen ilman hyväksyttävää syytä sivuuttaa saamansa kutsun saapua oikeudenistuntoon, hänelle voidaan langettaa siitä 2 500 ruplan (noin 30 euron) sakko.[[41]](#footnote-41) Juridiikkaan keskittyvällä sivustolla heinäkuussa 2022 tehdyssä julkaisussa asiantuntija toteaa, että mikäli kansalainen, joka ei halua toimia lautamiehenä, mutta hänellä ole laissa esitettyjä perusteita tehtävästä kieltäytymiseen, voi hän siitä huolimatta yksinkertaisesti vain sivuuttaa kutsun saapua oikeudenistuntoon. Nykylainsäädännön nojalla seuraamuksia tästä ei koidu, kuten aiemmin on koitunut hallintolain 165.6 § nojalla.[[42]](#footnote-42) Erään juristin mukaan sakkorangaistus uhkaa vain niitä lautamiehiä, jotka eivät valan vannottuaan saavu oikeudenistuntoon.[[43]](#footnote-43)

**4. Onko lautamiehen tehtävästä kieltäytyneisiin raportoitu kohdistuneen muita oikeudenloukkauksia?**

Käytetyssä lähdeaineistossa ei ole mainintoja tapauksista, joissa lautamiestehtävästä kieltäytyneisiin henkilöihin olisi kohdistettu oikeudenloukkauksia. Julkisissa lähteissä on kuitenkin useita mainintoja tapauksista, joissa lautamiehenä toimivia kansalaisia on häiritty, uhkailtu tai painostettu. Uhkailuun ja painostukseen ovat syyllistyneet sekä asiassa syytettynä olevat että oikeuden tuomarit.

Radio Svoboda -sivuston toukokuussa 2019 tekemässä, lautamiestoimintaa käsittelevässä julkaisussa todetaan, että usein tuomarit painostavat laittomasti lautamiehiä päätymään langettavaan tuomioon. Tilastojen mukaan todennäköisyys vapauttavaan tuomioon on huomattavasti korkeampi niissä oikeuskäsittelyissä, joissa on läsnä lautamiehiä. Eräs juristi kertoo tapauksesta, jossa tuomari yritti käsittelyn jälkeen suostutella lautamiehiä syyttäjän ajamaan tuomioon, mihin he eivät kuitenkaan suostuneet. Tilanne ei kuitenkaan aina ole näin yksinkertainen, vaan tuomarit saattavat järjestellä lautamieheksi "oikeat" henkilöt, tai tuomarit yksinkertaisesti toteavat lautamiehille ennen tuomionlukua, että he joutuvat ongelmiin, mikäli he eivät päädy langettavaan tuomioon. Keskeisenä ongelmana järjestelmässä nähdään tuomarit ja heidän nauttimansa koskemattomuus, sillä jo pelkästään rikosasian avaaminen tuomaria vastaan vaatii useamman tuomarin kokoonpanon. Näin ollen tuomareiden harjoittama painostus tai yksittäiset painostustapaukset eivät tule ilmi. Toinen keskeinen ongelma on, että tilanteissa käytetään hyvin harvoin suoraa painostusta. Esimerkkinä kerrotaan tapauksesta, jossa tuomari otti päältään tuomarin viitan ja meni tapaamaan lautamiehiä ikään kuin ulkopuolisena henkilönä, mikä on yhtä lailla lainvastaista.[[44]](#footnote-44)

Lenta.ru-sivustolla tehdyssä julkaisussa tuodaan esiin tapoja, joilla lautamiehiin pyritään vaikuttamaan tai heitä on uhkailtu. Moskovassa yhdelle lautamiehelle oli tarjottu lahjusta. Kaliningradilaisen yrittäjän surmaoikeudenkäynnissä lautamiehiä uhkailtiin muun muassa tekstiviestein ja painostettiin oikeudenkäynnin aikana. Asiassa aloitettiin rikostutkinta. Kazanissa lautamieskokoonpanon vanhimpana toimineeseen henkilöön kohdistettiin fyysinen hyökkäys hänen työpaikallaan. Tekijät pidätettiin. Kirjoittajan mukaan lautamiehiin kohdistetut vaikuttamisyritykset eivät ole harvinaisia. Järjestäytyneeseen rikollisuuteen liittyvissä oikeustapauksissa syytetyt saattavat avoimesti uhata surmaavansa lautamiehet. Uhkaavissa tapauksissa lautamiehelle voidaan tarjota lisäturvaa ja mikäli henkilö kokee, ettei hän voi jatkaa asiassa lautamiehenä, hänen tilalleen otetaan varajäsen.[[45]](#footnote-45)

Pravo.ru-sivustolla mainitaan tapauksesta, jossa vuonna 2020 Brjanskin alueella rikosasiassa langettavan tuomion saanut henkilö esitti valitusvaiheessa, että lautamieskokoonpanon vanhin oli painostanut muita lautamiehiä ratkaisussa. Perustuslakituomioistuin käsitteli asiaa ja totesi, että ensimmäisen oikeusasteen tuomioistuimella ei ole oikeutta tiedustella entisiltä lautamiehiltä heihin mahdollisesti kohdistetusta painostuksesta. Mikäli asiassa valitusvaiheessa tällainen väite esitetään, niin vastuu tiedustelun tekemisestä on yksinomaan valitustuomioistuimella.[[46]](#footnote-46)

Helmikuussa 2020 uutisoitiin moskovalaisessa tuomioistuimessa lautamiehenä toimineeseen henkilöön kohdistetusta painostuksesta, jonka vuoksi hän joutui jättämään lautamiestehtävän ennen tuomionlukua. Kyseessä oli verikostoon liittyvä rikosasiankäsittely.[[47]](#footnote-47)

Huhtikuussa 2023 Meduza uutisoi, että Kaliningradissa käsitellyssä, vastasyntyneen vauvan kuolemaa koskevassa rikosasiassa oikeuden tuomari olisi painostanut lautamiehiä päätymään langettavaan tuomioon.[[48]](#footnote-48) Venäläinen uutiskanava RBK uutisoi, että puolet käsittelyssä mukana olleista lautamiehistä oli kertonut tuomarin painostaneen heitä. Viranomaset ovat kiistäneet väitteet. Painostuksen kerrotaan tapahtuneen tuomarin lautamiesten huoneeseen tekemän kahden vierailun aikana.[[49]](#footnote-49)

Käytetyssä lähdeaineistossa on hyvin vähän löydettävissä minkäänlaisia mainintoja sota- tai varuskuntatuomioistuimista ja lautamiehistä. Yksi maininta varuskuntatuomioistuimesta ja lautamiehistä on lokakuussa 2022 tehty julkaisu, jossa todetaan, että lautamiehet osallistuvat Saratovin varuskuntatuomioistuimessa oikeudenistuntoon, jossa vanhempi luutnantti on syytettynä taposta.[[50]](#footnote-50) Orenburgissa lapsen hyväksikäytöstä syytetty sotilas oli pyytänyt lautamiesten osallistumista asiansa käsittelyyn, mistä kuitenkin kieltäydyttiin, sillä tapauksen syyteperuste ei salli lautamiesten osallistumista istuntoon.[[51]](#footnote-51)

**5. Onko Ukrainan sodan alkamisen jälkeen raportoitu asenneilmapiirin kiristymistä esimerkiksi lautamiestehtävästä kieltäytymiseen tai ehdokaslistalta poistoon liittyen?**

Käytetyssä lähdeaineistossa ei ole löydettävissä mainintoja tai arvioita Ukrainan sodan vaikutuksista Venäjän lautamiesjärjestelmän toimintaan, lautamiesehdokaslistoihin ja niiden ylläpitoon, tai varsinaisena lautamiehenä toimimiseen liittyen.

**Lähteet**

Lenta.ru 24.6.2021. *«Придешь на суд — будет плохо» Как запугивают и подкупают присяжных в России.* <https://lenta.ru/articles/2021/06/24/prisazhnie/> (käyty 27.4.2023).

Meduza 19.4.2023. *Jurors in murder case against Kaliningrad neonatologists say judge pressured them to deliver guilty verdict.* <https://meduza.io/en/news/2023/04/19/jurors-in-murder-case-against-kaliningrad-neonatologists-say-judge-pressured-them-to-deliver-guilty-verdict?utm_source=email&utm_medium=briefly&utm_campaign=2023-04-20> (käyty 20.4.2023).

Pravo.ru

29.9.2022. *КС указал, кто может спрашивать присяжных о давлении на них.* <https://pravo.ru/news/243160/> (käyty 27.4.2023).

5.3.2020. *Клуб Замятнина: судьи ВС и юристы обсудили, как менять суд присяжных.* <https://pravo.ru/story/233124/?ysclid=lg53bnxxta293938911> (käyty 27.4.2023).

23.6.2016. *Путин подписал закон о введении присяжных в военных судах.* <https://pravo.ru/news/view/130540/> (käyty 27.4.2023).

Ufaved.info 29.6.2019. *Список присяжных заседателей в Орджоникидзевском районе сформирован.* <https://ufaved.info/articles/obchestvo/spisok_prisyazhnykh_zasedateley_v_ordzhonikidzevskom_rayone_sformirovan_/> (käyty 27.4.2023).

Venäjän federaatio

20.8.2004. *Федеральный закон от 20.08.2004 N 113-ФЗ (ред. от 16.02.2022) "О присяжных заседателях федеральных судов общей юрисдикции в Российской Федерации".* <http://www.consultant.ru/cons/cgi/online.cgi?from=219127-159&req=doc&rnd=cS3gcg&base=LAW&n=409677#m5zrrbTk7Q0BcgCL1> (käyty 26.4.2023).

20.8.2004a. *Федеральный закон от 20.08.2004 N 113-ФЗ (ред. от 16.02.2022) "О присяжных заседателях федеральных судов общей юрисдикции в Российской Федерации". Статья 3. Требования, предъявляемые к присяжным заседателям.* <http://www.consultant.ru/document/cons_doc_LAW_48943/b627da5751a2e8345d191ec951cada837c16ccb5/#dst100013> (käyty 19.4.2023).

20.8.2004b. *Федеральный закон от 20.08.2004 N 113-ФЗ (ред. от 16.02.2022) "О присяжных заседателях федеральных судов общей юрисдикции в Российской Федерации". Статья 10. Порядок и сроки исполнения гражданином обязанностей присяжного заседателя.* <http://www.consultant.ru/document/cons_doc_LAW_48943/9b69c77cfce1c5d2e2e52280def05848ace3202c/> (käyty 19.4.2023).

20.8.2004c. *Федеральный закон от 20.08.2004 N 113-ФЗ (ред. от 16.02.2022) "О присяжных заседателях федеральных судов общей юрисдикции в Российской Федерации". Статья 5. Порядок и сроки составления списков кандидатов в присяжные заседатели.* <http://www.consultant.ru/document/cons_doc_LAW_48943/c26f455037a612892cb24060c764be62b03d51e5/> (käyty 19.4.2023).

20.8.2004d. *Федеральный закон от 20.08.2004 N 113-ФЗ (ред. от 16.02.2022) "О присяжных заседателях федеральных судов общей юрисдикции в Российской Федерации". Статья 2. Участие граждан Российской Федерации в осуществлении правосудия в качестве присяжных заседателей.* <http://www.consultant.ru/document/cons_doc_LAW_48943/b87bcf364ce630809d3c9fd6a6ac772bcdb1ec7f/> (käyty 19.4.2023).

20.8.2004e. *Федеральный закон от 20.08.2004 N 113-ФЗ (ред. от 16.02.2022) "О присяжных заседателях федеральных судов общей юрисдикции в Российской Федерации". Статья 7. Исключение граждан из списков кандидатов в присяжные заседатели.* <http://www.consultant.ru/document/cons_doc_LAW_48943/ce49dee127601480e9aaff320345d485d932af65/> (käyty 19.4.2023).

20.8.2004f. *Федеральный закон от 20.08.2004 N 113-ФЗ (ред. от 16.02.2022) "О присяжных заседателях федеральных судов общей юрисдикции в Российской Федерации". Статья 1. Рассмотрение уголовных дел с участием присяжных заседателей.* <https://www.consultant.ru/document/cons_doc_LAW_48943/7678a74711c9f37c9d5b2a341991ba76c9a1c003/> (käyty 19.4.2023).

20.8.2004g. *Федеральный закон от 20.08.2004 N 113-ФЗ (ред. от 16.02.2022) "О присяжных заседателях федеральных судов общей юрисдикции в Российской Федерации". Статья 11. Материальное обеспечение присяжных заседателей.* <http://www.consultant.ru/document/cons_doc_LAW_48943/99c08bfacb661a453bb764bee9d523532c7196c2/> (käyty 19.4.2023).

18.12.2001. *"Уголовно-процессуальный кодекс Российской Федерации" от 18.12.2001 N 174-ФЗ (ред. от 14.04.2023).* <http://www.consultant.ru/document/cons_doc_LAW_34481/> (käyty 19.4.2023).

18.12.2001a. *"Уголовно-процессуальный кодекс Российской Федерации" от 18.12.2001 N 174-ФЗ (ред. от 18.03.2023). УПК РФ Статья 332. Принятие присяжными заседателями присяги.* <http://www.consultant.ru/document/cons_doc_LAW_34481/67869462a2af67a13381c47a0f2c948be0954b39/> (käyty 19.4.2023).

18.12.2001b. *"Уголовно-процессуальный кодекс Российской Федерации" от 18.12.2001 N 174-ФЗ (ред. от 18.03.2023). УПК РФ Статья 328. Формирование коллегии присяжных заседателей.* <http://www.consultant.ru/document/cons_doc_LAW_34481/7a6048819f1c3b89f2ac7e8076e78989e489f17a/>(käyty 19.4.2023).

18.12.2001c. *"Уголовно-процессуальный кодекс Российской Федерации" от 18.12.2001 N 174-ФЗ (ред. от 18.03.2023). УПК РФ Статья 326. Составление предварительного списка присяжных заседателей.* <http://www.consultant.ru/document/cons_doc_LAW_34481/89909eba5d982ab954f5cebd9f94858ceeff30e1/> (käyty 19.4.2023).

18.12.2001d. *"Уголовно-процессуальный кодекс Российской Федерации" от 18.12.2001 N 174-ФЗ (ред. от 18.03.2023). УПК РФ Статья 117. Денежное взыскание.* <http://www.consultant.ru/document/cons_doc_LAW_34481/6144e1a9790fb12f19f719cfa504b6715726058f/> (käyty 19.4.2023).

18.12.2001e. *"Уголовно-процессуальный кодекс Российской Федерации" от 18.12.2001 N 174-ФЗ (ред. от 18.03.2023). УПК РФ Статья 333. Права присяжных заседателей.* <http://www.consultant.ru/document/cons_doc_LAW_34481/3d1944b5224fef9693d7266e7eb015ab8c0eeda1/> (käyty 19.4.2023).

18.12.2001f. *"Уголовно-процессуальный кодекс Российской Федерации" от 18.12.2001 N 174-ФЗ (ред. от 14.04.2023). УПК РФ Статья 30. Состав суда.* <http://www.consultant.ru/document/cons_doc_LAW_34481/69cb126bd64d361195acc4f01e532641e0133223/>(käyty 25.4.2023).

23.6.1999a. *Федеральный конституционный закон от 23.06.1999 N 1-ФКЗ (ред. от 16.04.2022) "О военных судах Российской Федерации". Статья 13. Окружной (флотский) военный суд.* <http://www.consultant.ru/document/cons_doc_LAW_23479/726912265194538b5757bd2c6ddf499ce02f8f61/> (käyty 24.4.2023).

23.6.1999b. *Федеральный конституционный закон от 23.06.1999 N 1-ФКЗ (ред. от 16.04.2022) "О военных судах Российской Федерации". Статья 21. Гарнизонный военный суд.* <http://www.consultant.ru/document/cons_doc_LAW_23479/041eff3fbd47e848bdd7de3c16956b08fb059d07/> (käyty 24.4.2023).

23.6.1999c. *Федеральный конституционный закон от 23.06.1999 N 1-ФКЗ (ред. от 16.04.2022) "О военных судах Российской Федерации". Статья 22. Подсудность дел гарнизонному военному суду.* <https://www.consultant.ru/document/cons_doc_LAW_23479/6bbe93ecdc83bb0611f4a743431f9cde457a958e/> (käyty 26.4.2023).

23.06.1999d. *Федеральный конституционный закон от 23.06.1999 N 1-ФКЗ (ред. от 16.04.2022) "О военных судах Российской Федерации". Статья 14. Подсудность дел окружному (флотскому) военному суду.* <https://www.consultant.ru/document/cons_doc_LAW_23479/3a7c0412bc113e2de93749dd089756426d3b4ab4/> (käyty 27.4.2023).

23.6.1999e. *Федеральный конституционный закон от 23.06.1999 N 1-ФКЗ (ред. от 16.04.2022) "О военных судах Российской Федерации". Статья 23. Состав гарнизонного военного суда при осуществлении* правосудия. <https://www.consultant.ru/document/cons_doc_LAW_23479/2e34c069be98b4de43c2fce64081e0598be8eb7a/> (käyty 27.4.2023).

23.6.1999f. *Федеральный конституционный закон от 23.06.1999 N 1-ФКЗ (ред. от 16.04.2022) "О военных судах Российской Федерации". Статья 15. Состав окружного (флотского) военного суда при осуществлении правосудия.* <https://www.consultant.ru/document/cons_doc_LAW_23479/85c885b1074d8da30af0b3ff1781e1291c6f9e85/> (käyty 27.4.2023).

\*\*\*

Адвокатская газета (Advokatskaja gazeta)

26.7.2022. *А вы получали письмо о включении в список кандидатов в присяжные заседатели?* <https://www.advgazeta.ru/ag-expert/advices/a-vy-poluchali-pismo-o-vklyuchenii-v-spisok-kandidatov-v-prisyazhnye-zasedateli/> (käyty 26.4.2023).

24.3.2020. *Суд присяжных в гражданском процессе: за и против.* <https://www.advgazeta.ru/mneniya/sud-prisyazhnykh-v-grazhdanskom-protsesse-za-i-protiv/> (käyty 26.4.2023).

6.2.2020*. СКР проверяет заявление адвоката о давлении на присяжного при рассмотрении дела его подзащитного.* <https://www.advgazeta.ru/novosti/skr-proveryaet-zayavlenie-advokata-o-davlenii-na-prisyazhnogo-pri-rassmotrenii-dela-ego-podzashchitnogo/> (käyty 26.4.2023).

Администрация городского округа Котельники (Administratsija gorodskogo okruga Kotelniki) 30.12.2021. *Список кандидатов в присяжные заседатели подлежащих включению в общий список кандидатов в присяжные заседатели для Реутовского гарнизонного военного суда на 2022-2025 годы.* <https://kotelniki.mosreg.ru/docs/doc/spisok-kandidatov-v-prisyazhnye-zasedateli-podlezhaschih-vklyucheniyu-v-obschij-spisok-kandidatov-v-prisyazhnye-154399> (käyty 27.4.2023).

Аргументы и Факты (Argumenty i fakty) 7.4.2022. *Сколько получают присяжные?* <https://aif.ru/society/law/skolko_poluchayut_prisyazhnye> (käyty 26.4.2023).

Банки Сегодня (Banki Segodnja) 12.2.2020. *Все, что нужно знать о суде присяжных в России: рассказывают юристы.* <https://bankstoday.net/last-articles/vse-chto-nuzhno-znat-o-sude-prisyazhnyh-v-rossii-rasskazyvayut-yuristy> (käyty 26.4.2023).

БезФормата (BezFormata) 13.1.2023. *В Оренбурге надругавшемуся над ребенком военному отказали в суде присяжных.* <https://orenburg.bezformata.com/listnews/voennomu-otkazali-v-sude-prisyazhnih/113292343/> (käyty 27.4.2023).

Взгляд-инфо (Vzgljad-info) 11.10.2022. *Задушил девушку. В Саратове дело старшего лейтенанта рассмотрит суд присяжных.* <https://www.vzsar.ru/news/2022/10/11/zadyshil-devyshky-v-saratove-delo-starshego-leytenanta-rassmotrit-syd-prisyajnyh.html> (käyty 27.4.2023).

Генеральная прокуратура Российской Федерации (Generalnaja prokuratura Rossijskoi Federatsii) 20.5.2022. *Прокурор разъясняет. Об участии граждан в отправлении правосудия.* <https://epp.genproc.gov.ru/web/proc_24/activity/legal-education/explain?item=73888583> (käyty 26.4.2023).

Муниципальный округ Глазовский район Удмуртской Республики (Munitsipalnyi okrug Glazovski raion Udmurtskoi Respubliki) [päiväämätön]. *Информация о присяжных заседателях.* <http://glazrayon.ru/city/the-jury/> (käyty 26.4.2023).

Правительство Республики Крым (Pravitelstvo Respubliki Krim) 2023. *Список (запасной список) кандидатов в присяжные заседатели для Советского районного суда по Советскому району Республики Крым на 2022-2026 годы.* <https://sovmo.rk.gov.ru/uploads/txteditor/sovmo/attachments//d4/1d/8c/d98f00b204e9800998ecf8427e/phpxBtrq9_4.pdf> (käyty 27.4.2023).

Радио Свобода (Radio Svoboda) 30.5.2019. *Господа присяжные заседатели.* <https://www.svoboda.org/a/29970497.html> (käyty 27.4.2023).

РБК (RBK) 19.4.2023. Российское СМИ опровергает версию о давлении на присяжных в деле врачей. <https://kaliningrad.rbc.ru/kaliningrad/19/04/2023/643fd1a89a79472c35576db1> (käyty 27.4.2023).

Российская газета (Rossijskaja gazeta) 5.3.2020. *Предложено ввести присяжных в гражданские процессы.* <https://rg.ru/2020/03/05/predlozheno-vvesti-prisiazhnyh-v-grazhdanskie-processy.html> (käyty 26.4.2023).

Тинькофф журнал (Tinkoff žurnal)

19.2.2023. *Меня включили в список присяжных. Можно ли отказаться?* <https://journal.tinkoff.ru/ask/sud-prisyazhnyh/> (käyty 19.4.2023).

5.2.2022. Кто такие присяжные. Что они делают и как их выбирают. <https://journal.tinkoff.ru/juror/> (käyty 19.4.2023).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Тинькофф журнал 5.2.2022; Venäjän federaatio 20.8.2004d. [↑](#footnote-ref-1)
2. Venäjän federaatio 20.8.2004d. [↑](#footnote-ref-2)
3. Тинькофф журнал 5.2.2022; Venäjän federaatio 18.12.2001a. [↑](#footnote-ref-3)
4. Venäjän federaatio 20.8.2004g. [↑](#footnote-ref-4)
5. Venäjän federaatio 18.12.2001. [↑](#footnote-ref-5)
6. Venäjän federaatio 20.8.2004f. [↑](#footnote-ref-6)
7. Тинькофф журнал 5.2.2022. [↑](#footnote-ref-7)
8. Адвокатская газета 24.3.2020; Российская газета 5.3.2020. [↑](#footnote-ref-8)
9. Тинькофф журнал 5.2.2022; Банки Сегодня 12.2.2020. [↑](#footnote-ref-9)
10. Venäjän federaatio 20.8.2004f. [↑](#footnote-ref-10)
11. Venäjän federaatio 23.6.1999a; Venäjän federaatio 23.6.1999b. [↑](#footnote-ref-11)
12. Venäjän federaatio 23.06.1999d. [↑](#footnote-ref-12)
13. Venäjän federaatio 23.06.1999c. [↑](#footnote-ref-13)
14. Pravo.ru 23.6.2016. [↑](#footnote-ref-14)
15. Venäjän federaatio 23.6.1999e; Venäjän federaatio 23.6.1999f. [↑](#footnote-ref-15)
16. Venäjän federaatio 20.8.2004. [↑](#footnote-ref-16)
17. Venäjän federaatio 18.12.2001f. [↑](#footnote-ref-17)
18. Тинькофф журнал 5.2.2022; Venäjän federaatio 20.8.2004c. [↑](#footnote-ref-18)
19. Тинькофф журнал 5.2.2022; Venäjän federaatio 20.8.2004a. [↑](#footnote-ref-19)
20. Муниципальный округ Глазовский район Удмуртской Республики [päiväämätön]. [↑](#footnote-ref-20)
21. Тинькофф журнал 5.2.2022; Venäjän federaatio 20.8.2004b. [↑](#footnote-ref-21)
22. Venäjän federaatio 20.8.2004c. [↑](#footnote-ref-22)
23. Venäjän federaatio 20.8.2004. [↑](#footnote-ref-23)
24. Venäjän federaatio 20.8.2004c. [↑](#footnote-ref-24)
25. Ufaved.info 29.6.2019. [↑](#footnote-ref-25)
26. Администрация городского округа Котельники 30.12.2021. [↑](#footnote-ref-26)
27. Правительство Республики Крым 2023. [↑](#footnote-ref-27)
28. Тинькофф журнал 5.2.2022. [↑](#footnote-ref-28)
29. Pravo.ru 5.3.2020. [↑](#footnote-ref-29)
30. Тинькофф журнал 5.2.2022. [↑](#footnote-ref-30)
31. Тинькофф журнал 5.2.2022; Venäjän federaatio 20.8.2004b. [↑](#footnote-ref-31)
32. Тинькофф журнал 5.2.2022. [↑](#footnote-ref-32)
33. Venäjän federaatio 18.12.2001b. [↑](#footnote-ref-33)
34. Банки Сегодня 12.2.2020; Тинькофф журнал 5.2.2022. [↑](#footnote-ref-34)
35. Venäjän federaatio 18.12.2001c. [↑](#footnote-ref-35)
36. Тинькофф журнал 19.2.2023. [↑](#footnote-ref-36)
37. Тинькофф журнал 5.2.2022; Venäjän federaatio 20.8.2004e [↑](#footnote-ref-37)
38. Тинькофф журнал 19.2.2023; Venäjän federaatio 18.12.2001d; Venäjän federaatio 18.12.2001e. [↑](#footnote-ref-38)
39. Тинькофф журнал 5.2.2022. [↑](#footnote-ref-39)
40. Ibid. [↑](#footnote-ref-40)
41. Аргументы и Факты 7.4.2023; Генеральная прокуратура Российской Федерации 20.5.2022; xxx [↑](#footnote-ref-41)
42. Адвокатская газета 26.7.2022. [↑](#footnote-ref-42)
43. ИСТРАНЕТ 29.1.2022. [↑](#footnote-ref-43)
44. Радио Свобода 30.5.2019. [↑](#footnote-ref-44)
45. Lenta.ru 24.6.2021. [↑](#footnote-ref-45)
46. Pravo.ru 29.9.2022. [↑](#footnote-ref-46)
47. Адвокатская газета 6.2.2020. [↑](#footnote-ref-47)
48. Meduza 19.4.2023. [↑](#footnote-ref-48)
49. РБК 19.4.2023. [↑](#footnote-ref-49)
50. Взгляд-инфо 11.10.2022. [↑](#footnote-ref-50)
51. БезФормата 13.1.2023 [↑](#footnote-ref-51)